**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.10.2019, ora 08.00 – 22.10.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.10.2019, ora 7.00**

**RÂURI**

**Debitele au fost,** **în general, staționare**, exceptând cursurile mijlocii și inferioare ale Someșului, Crasnei, Barcăului, Crișurilor și Bârzavei, unde au fost într-o ușoară scădere.

Debitele se situează în general la valori cuprinse între 30-90% din mediile multianuale lunare, mai mici (sub 30%) pe Mara, Tur, Bega Veche, Nera, Cerna, Jijia, Bârlad, unii afluenţi ai Someșului (Sălăuța, Lonea, Fizeș, Lăpuş), ai Crișurilor (Cigher, Valea Roșie, Holod), Mureșului (Comlod, Iara, Hășdate, Vișa, Domald, Secaș, Sebeș, Ampoi, Strei, Râul Mare, Râul Galben), Jiului (Coșuștea, Amaradia) şi Oltului mijlociu și inferior (Breaza, Hârtibaciu, Cungrișoara, Beica, Olteț).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi relativ staționare.**

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 21-22.10.2019 **a fost în scădere, având valoarea de 2500 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectorul Gruia-Călărași și în creștere pe sectorul Cernavodă-Tulcea.

**Debitul la intrarea în ţară** (secţiunea Baziaş) **va fi** **în scădere (2400 m3/s).**

În aval de Porţile de Fier debitele vor fi în scădere pe sectorul Gruia-Vadu Oii și în creştere pe sectorul Brăila-Tulcea.

**2.** **Situaţia meteorologică în intervalul 21.10.2019, ora 08.00 –22.10.2019, ora 06.00**

**În ţară,** vremea s-a menținut în general frumoasă, iar după-amiaza și deosebit de caldă pentru această dată în cea mai mare parte a teritoriului. În regiunile estice și sud-estice cerul a fost variabil, iar în prima parte a zilei și în a doua parte a nopții pe arii relativ extinse s-au semnalat nebulozitate joasă stratiformă și ceață, izolat asociate, în Moldova, cu burniță. În restul teritoriului cerul a fost mai mult senin, iar ceață a fost cu totul izolat. Vântul a suflat slab și moderat. Temperaturile maxime au fost cuprinse între 15 grade la Adjud și 29 de grade la Bozovici, Moldova Nouă și Lugoj. La ora 06.00 se înregistrau valori termice cuprinse între -1 grad la Miercurea Ciuc și 19 grade la Șiria.

**Observație:** de ieri, de la ora 06.00, au fost în vigoare 8 atenționări cod galben pentru fenomene meteorologice imediate, emise după cum urmează: 5 de SRPV Bacău și câte 1 de SRPV Cluj, SRPV Sibiu și CNPM pentru Muntenia.

**La Bucureşti,** vremea s-a menținut predominant frumoasă și deosebit de caldă în orele amiezii. Cerul a fost mai mult senin, iar la începutul și sfârșitul intervalului în zona preorășenească s-a semnalat ceață. Vântul a suflat slab. Temperatura maximă a fost de 23 de grade la Afumați și de 24 de grade la Băneasa și Filaret. La ora 06.00 se înregistrau 9 grade la Afumați, 10 grade la Băneasa și 11 grade la Filaret.

**3. Prognoza meteorologică în intervalul 22.10.2019, ora 08.00 –23.10.2019, ora 8.00**

**În ţară** vremea va fi în general frumoasă, iar după-amiaza și deosebit de caldă pentru această dată în cea mai mare parte a țării. Cerul va fi mai mult senin, exceptând primele ore ale intervalului și noaptea, când va fi nebulozitate joasă stratiformă sau ceață pe arii relativ extinse în zonele joase din estul și sud-estul teritoriului, unde vor fi și condiții de burniță, și cu totul izolat în restul teritoriului, în special pe văi și în depresiuni. Vântul va sufla slab până la moderat. Temperaturile maxime se vor încadra, în general, între 17 și 27 de grade, iar cele minime între 5 și 17 grade, mai coborâte în depresiunile din estul Transilvaniei, spre 0 grade.

**La Bucureşti,** vremea va fi predominant frumoasă, iar după-amiaza și deosebit de caldă pentru această dată. Cerul va fi mai mult senin, dar la începutul și spre sfârșitul intervalului, îndeosebi în zona preorășenească, se va semnala nebulozitate joasă stratiformă sau ceață. Vântul va sufla slab. Temperatura maximă va fi de 24...25 de grade, iar cea minimă de 8....11 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 18-20.10.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**Garda Forestieră Suceava** informează că la de 20.10.2019, la ora 14:00, s-a produs un incendiu de pădure pe raza Ocolului Silvic Gura Humorului, în zona satului Poiana Micului, comuna Mănăstirea Humorului, jud. Suceava. Acesta a afectat o suprafață de 0,2 ha de litieră și a fost stins în aceeași zi, la ora 19:00, de către personalul silvic, pompierii militari şi civili, polițişti şi cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE